**NEGYEDÉVES BESZÁMOLÓ**

**az Őrség Határok Nélkül Egyesület**

**2017. év július hónap 1. nap. – szeptember hónap 30. nap időszak tevékenységéről**

1. **Kérjük, mutassa be a negyedévben a HFS megvalósításával kapcsolatos tevékenységeket! (minimum 3000 – maximum 6000 karakter)**
   1. **Helyi felhívás tervezetek egyeztetési folyamata, időpontjai**

Az Őrség Határok Nélkül Egyesület 2017. június 30-án megküldte az Irányító Hatóság számára az excel tervező sablonban kidolgozott és meghirdetni tervezett 5 db helyi felhívás tervezetét. Az Irányító Hatóság 2017. augusztus 10-én küldte vissza az akciócsoport számára a tervezői válaszokkal kiegészített észrevételeit, módosítási javaslatait. Az Őrség Határok Nélkül Egyesület ezt követően személyes konzultációs időpontot kért az Irányító Hatóságtól, amelyre 2017. augusztus 22-én került sor Őriszentpéteren. Tekintettel a nagy távolságra más, a térségben tevékenykedő helyi akciócsoportot is értesítettük a konzultációs lehetőségről, így az őriszentpéteri egyeztetésen az Őrség Határok Nélkül Helyi Akciócsoporton kívül további 4 helyi akciócsoport is részt vett. 2017. augusztus 21-én Kecskeméten részt vettük a helyi akciócsoportok számára szervezett országos szakmai napon, ahol az Irányító Hatóság által már leellenőrzött helyi felhívásokkal kapcsolatos tapasztalatok mellett a helyi felhívások rögzítő felületével kapcsolatban kaptunk szakmai tájékoztatást. 2017. augusztus 23-án elnökségi ülést tartott egyesületünk, ahol az egyéb napirendi pontok mellett a meghirdetésre kerülő Leader helyi felhívások is részletesen átbeszélésre kerültek az előző napi, Irányító Hatósági konzultáción elhangzottak alapján. Az elnökség a helyi felhívások kapcsán meghatározta a szakasz bírálati napokat, állást foglaltak az el és az el nem számolható költségek vonatkozásában. Tárgyalta továbbá a Leader pályázatok helyszíni szemlére vonatkozó alapelveit. A képzést, a másnapi konzultációs napot és az elnökségi ülést követően Egyesületünk Munkaszervezete megkezdte augusztus végén a helyi felhívások IIER-ben történő rögzítését. Az IIER-ben rögzített 5 db helyi felhívás 2017. szeptember 7-én került beküldésre ellenőrzésre az Irányító Hatóság felé. A felhívások rögzítését követően Egyesületünk az Irányító Hatóság javaslatára elvégezte a Helyi Fejlesztési Stratégia módosítását összhangot teremtve így a helyi felhívások és a Helyi Fejlesztési Stratégia között. A Helyi Fejlesztési Stratégia tervezet az Őrség Határok Nélkül Egyesület 2017. szeptember 11-én küldte meg az Irányító Hatóság részére. Az Irányító Hatóság 2017. szeptember 15-én lehetővé tette az IIER módosítások után a már beküldött felhívások módosítását az újranyitást követően. A módosított felhívások 2017. szeptember 19-én beküldésre kerültek az IH felé az IIER felületen keresztül.

Az Egyesületünk 2017. szeptember 13-án társadalmasítás céljából elérhetővé tette saját honlapján ([www.orsegleader](http://www.orsegleader)) a szabályossági vizsgálatra elküldött helyi felhívás tervezeteket.

* 1. **Helyi felhívás megjelenésének időpontjai, a helyi támogatási kérelmek benyújtási és ellenőrzési, valamint értékelési szakaszaiban végzett tevékenységek bemutatása**

Helyi felhívások megjelentetésére az érintett beszámolási időszakban nem került sor, így a helyi felhívásokkal kapcsolatban benyújtási, ellenőrzési, valamint értékelési feladatok ellátására nem került sor az egyesület részéről.

* 1. **A HFS fejlesztési források felhasználásának nyomon követésével kapcsolatos információk**

A LEADER helyi felhívások tervezése során szükségesség vált az egyik HFS-ben szereplő intézkedés megbontása. Eredetileg egy intézkedésen belül 3 célterület lett meghatározva, azonban ezt az IIER felület nem engedélyezte, ezért szükségessé vált a 3 célterület külön-külön felhívásban tervezni. Ebből adódóan a HFS-ben is külön intézkedésekre kellett megbontani, így a HFS-ben a fejlesztési forrásokra vonatkozó 9.1. táblázatban az egyes meghirdetni kívánt intézkedésekhez rendelkezésre álló forrás felülvizsgálatára és meghatározására került sor a meghirdetni kívánt helyi felhívásokkal összhangban.

* 1. **A helyi felhívásokkal kapcsolatos rendezvények bemutatása**

2017. augusztus 23-án elnökségi ülést tartottunk, ahol az Irányító Hatósági konzultációt követően a meghirdetni kívánt helyi felhívásokkal kapcsolatban felmerült kérdések pontosítására és tisztázására került sor. (pl. benyújtási szakasznapok, elszámolható költségek körének pontosítása,

* 1. **Egyéb**

Egyesületünk elnöke, vezetőségi tagjai a helyi médiák (Rábavidék, Vas Népe, Őri Hírek) részére folyamatosan tájékoztatást nyújtott a LEADER program aktualitásairól, várható kiírásokról.

1. **Kérjük, mutassa be a negyedévben a működési és animációs feladatokkal kapcsolatos tevékenységeket! (minimum 3000 – maximum 6000 karakter)**

Válaszában térjen ki minimum az alábbi tevékenységek közül azokra, amelyek a negyedévben megvalósultak:

* 1. **A helyi szereplők animálási, vagy egyéb célú képzése**

Az Őrség Határok Nélkül Egyesület 2017. III. negyedévében helyi szereplők számára animálási vagy egyéb képzési célú eseményt nem tartott. A helyi szereplők animálási vagy egyéb célú képzését a helyi felhívási időszakban kíván szervezni a potenciális pályázói kör számára. (pl. LEADER szakmai műhelymunka szervezése)

* 1. **A helyi tájékoztató rendezvények tartása**

Az Egyesület Munkaszervezete 2017. augusztus 17-én tájékoztató fórumot szervezett Őriszentpéteren, amelynek keretében bemutatásra került, amely során a LEADER térségek közötti együttműködési projektek pályázati felhívás került bemutatásra és szakmai segítséget nyújtottunk a támogatási kérelmek benyújtásával kapcsolatban. Ismertetésre kerültek továbbá az aktuális VP és egyéb operatív programos pályázati lehetőségek.

* 1. **A HACS működésével kapcsolatos aktualitások, változások bemutatása**

Az Őrség Határok Nélkül Egyesület tisztségviselőiben, szolgáltatást nyújtó külső cégek tekintetében a beszámolási időszak (2017. III. negyedév) alatt változás nem történt. Az Őrség Határok Nélkül Egyesület Munkaszervezetének létszáma 2017. július 20. napjától 1 fő részmunkaidős ( 4 órás) felsőfokú végzettségű munkavállalóval bővült. A létszámváltozás az Irányító Hatóság számára megküldésre került.

Egyéb HACS tevékenységek:

* Az Egyesület folyamatos ügyfélfogadást biztosított munkaszervezeti irodájában heti 5 napon keresztül, heti 40 órában, amely során az általános tájékoztatás mellett projektgenerálásban, támogatási kérelmek összeállításában segítette az ügyfeleket. Az elérhető pályázati lehetőségekről az egyesület tagságát rendszeresen emailben tájékoztatta.
* 2017. augusztus 23-án elnökségi ülést tartott Egyesületünk, amelynek keretében a nyugat-dunántúli Leader HACS-ok közös, térségek közötti együttműködési projektjében való részvételt és ahhoz kapcsolódó önerő vállalást, valamint a meghirdetésre kerülő Leader helyi felhívások tervezete került ismételten átbeszélésére az előtte napon megtartott Irányító Hatósági konzultáción elhangzott javaslatok alapján.
* 2017. augusztus 16-án Lövőn részt vettünk az Alpokalja Fertőtáj Vidékfejlesztési Egyesület szervezésében megtartott Nyugat-Dunántúli LEADER HACS-ok regionális értekezletén, ahol az Irányító Hatóság és a Magyar Államkincstár képviselői részt vettek. A régiós értekezleten átbeszélésre kerültek az aktuális működési problémák és a LEADER együttműködési felhívás, továbbá a közeljövőben várható feladatok.
* A III. negyedév egyik fontos feladata volt a LEADER térségek közötti projektek koordinálása, amelynek keretében Egyesületünk 1 térségek közötti együttműködési projektek nyújtott be konzorcium vezetőként, amely a Nyugat-Dunántúli LEADER HACS-ok közös együttműködési projektjét tartalmazza. A projekt fő témája a szakmai továbbképzések, közös rendezvények, közös megjelenés, régiós kohézió erősítése. Emellett együttműködő partnerként részt vesz az Alpokalja Fertőtáj Vidékfejlesztési Egyesület „Örökségünk” projektjének folytatásában, amelynek keretében a már sikeres projekt átvételére kerül sor az Őrség Határok Nélkül LEADER helyi akciócsoport területén.
* Az Egyesület honlapot működtet ([www.orsegleader.hu](http://www.orsegleader.hu)), amely folyamatosan frissítésre, aktualizálásra kerül a Helyi Fejlesztési Stratégia, a VP, más egyéb OP, a LEADER helyi akciócsoporttal, valamint egyéb a térséggel kapcsolatos hírekkel.
* A területileg illetékes MNVH munkatársával (Zágorhidi Czigány Ákos) egyesületünk folyamatosan tartja a kapcsolatot, rendezvényeinkről értesítést küldünk részére.
  1. **Az iroda és a munkaszervezet fenntartásával kapcsolatos kötelezettségek teljesítése, különös tekintettel a TO-ban szereplő indikátoroknak megfelelően. Az irodára és/vagy a munkaszervezetre vonatkozóan a beszámolási időszakban bekövetkezett változások**

2.4.1. A munkaszervezet fenntartásával kapcsolatos kötelezettségek teljesítése:

Az Egyesület munkaszervezetében a 2017. július 1.- szeptember 30. közötti időszakban személyi változás történt, amely alapján 2017. július 20. napjától 1 fő részmunkaidős (4 órás) felsőfokú végzettségű munkavállaló felvételére került sor térség menedzser munkakörben, így a munkaszervezet állományi létszáma 2017. július 20. napjától 2,5 fő dolgozó. (Az állományi változás az Irányító Hatóság felé bejelentésre került). A munkaszervezet vezető főállású, heti 40 órában foglalkoztatott, főiskolai (közgazdász) végzettséggel rendelkezik. A pénzügyi-ügyviteli feladatokat ellátó munkatárs szintén főállású, heti 40 órában került foglalkoztatásra, középfokú végzettséggel rendelkezik. Az 1 fő részmunkaidős, térség menedzseri feladatokat ellátó, heti 20 órában foglalkoztatott munkatárs felsőfokú végzettségű. A már korábban foglalkoztatott munkatársak munkaszerződéseiben, munkaköri leírásai esetében változás nem történt. Az Egyesület elnöke a közgyűlés döntése értelmében továbbra is tiszteletdíjban részesül.

*Kapcsolódó költségek*: munkabér és járulékai, készpénz cafeteria, munkába járás, elnök tisztelet díja

2.4.2. Az iroda fenntartásával kapcsolatos kötelezettségek teljesítése:

Az Őrség Határok Nélkül Egyesület munkaszervezeti irodájának címe nem változott, a 2017. július 1- szeptember 30. közötti időszakban az iroda a 9941 Őriszentpéter, Városszer 23. cím alatt érhető el. Az iroda mérete: 55,4 m2. Az iroda vezetékes telefonnal, internettel, mobiltelefonnal, számítástechnikai eszközökkel, 3 db munkaállomással ellátott.

Kapcsolódó költségek:

Irodafenntartás esetében: bérleti díj

* 1. **Egyéb**

Az Őrség Határok Nélkül Egyesület 2017. szeptember 2-án immár 7. alkalommal rendezte meg hagyományos, térségi közösségépítő rendezvényét a Parasztolimpia Határok Nélkül Reszneki módra című rendezvényét.

A parasztolimpia 2010-ben került első körben megrendezésre azzal a céllal, hogy a helyi akciócsoport illetékességi területén lévő, élő térségi szereplőket, településeket egységgé kovácsolja és egy közösséget hozzon létre. A rendezvény a térségre jellemző helyi hagyományokat eleveníti fel, a gyökerekig nyúlik vissza, hiszen falusi múltat idéző, tréfás, ügyességi feladatokon leküzdésében vesznek részt a versenyező csapatok. Települések lakóiból, civil szervezetek tagjaiból, munkahelyi kollégákból, baráti társaságokból verbuválódott csapatok vesznek részt a parasztolimpián, ahol a tréfás feladatok mellett a gasztronómiában is jeleskedni kell egy-egy falusias, paraszti étel elkészítésével. A parasztolimpia alapötlete Resznek községé, akik a 2007-2013-as időszakban az Őrség Határok Nélkül helyi akciócsoporthoz tartoztak illetékességileg. A parasztolimpia azóta is Resznek községgel közösen kerül minden évben megrendezésre váltakozó helyszínen, 2015 óta Őriszentpéteren szeptember első szombatján. A rendezvény sikere az összetartozás erejében rejlik, barátságok, szakmai együttműködések generálódtak. A parasztolimpián 2014 óta a Mezőgazdasági és Vidékfejlesztési Hivatal - idéntől Kormányhivatal - munkatársai is részt vesznek minden évben. Egyesületünk céljai között kiemelkedő helyet foglal el a vidék- és térségfejlesztés, de ez nem működhet megfelelő térségi kapcsolatrendszer nélkül. Fontos, hogy a térségben élők segítsék egymást céljaik elérésében ezért is tartjuk fontosnak a közösségépítést, amelynek eszköze lehet szakmai találkozók, szakmai fórumok, de egy kötetlen, szórakoztató játékos program is hatalmas sikereket tud elérni hogy egységet kovácsoljon. Erre mi vagyunk az élő példa........Az idei parasztolimpián 9 csapat versengett egymással a térség különböző szegletéből, de volt budapesti csapatunk is és a Kormányhivatal (ex-MVH) munkatársai is versenyeztek összesen 12 különböző versenyszámban. A parasztolimpiát a Műparasztok csapata nyerte, ezzel 2014 óta nyertes Tritikálé csapatától elvéve a vándorserleg birtoklásának jogát. A második helyen a Tritikálé, míg harmadik helyen a Rebels Old Boys csapata végzett. A főzőversenyt az Őrségi Tejüzem csapata nyerte. Igaz az égiek, csakúgy mint 2015-ben nehezítő vagy éppen vidám pillanatokat okozó esőt küldött nekünk a rendezvény napjára, de a csapatok az esős játékok mellett döntve hősiesen helyt álltak az olimpián. A nap végén ünnepélyes eredményhirdetés keretében köszöntöttük az új bajnokot. A sikerre való tekintettel folytatni kell amit elkezdtünk, ezért 2018-ban a VIII. Parasztolimpia Határok Nélkül Reszneki módra rendezvényünk is megtartásra kerül.

**A rendezvényt az Őrség Határok Nélkül Egyesület saját költségvetése terhére, saját forrásból (egyéb bevétel, tagdíj stb.) valósítja meg. A rendezvény szervezésével, megvalósításával kapcsolatban felmerülő költségek nem kerülnek elszámolásra a HACS működési és animációs forráskeret terhére, a beszámolóban történő megemlítése éppen ezért a HACS egyéb tevékenységei keretében került feltüntetésre tájékoztató jelleggel!!!**

**3. Amennyiben a beszámolóban szereplő időszak során rendezvény került megtartásra, minimum 3000 – maximum 6000 karakter terjedelmű szakmai összefoglaló, jelenléti ív, valamint minimum 1 darab – maximum 5 darab fotó csatolása szükséges.**

3.1. „………….” című rendezvény (x. melléklet)

3.2. „………….” című rendezvény (y. melléklet)

Kelt.: Őriszentpéter, 2017. október 11.

Készítette:

Györkéné Bognár Barbara

munkaszervezet vezető

……………………….

Őr Zoltán

elnök